R E L A C I O N

PËR

PROJEKTLIGJIN “PËR VLERËSIMIN KALIMTAR DHE PERIODIK TË PUNONJËSVE TË POLICISË SË SHTETIT, GARDËS                                SË REPUBLIKËS DHE SHËRBIMIT PËR ÇËSHTJET E BRENDSHME DHE ANKESAT, NË MINISTRINË E BRENDSHME”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qëllimi i këtij projektligji është të japë një kontribut në përmbushjen e objektivit të qeverisë shqiptare dhe, në veçanti, të Ministrisë së Brendshme, në krijimin e institucioneve të forta, me profesionistë me integritet. 

Është gjykuar se ky objektiv nuk mund të arrihet pa një vlerësim të thellë, të pavarur dhe të paanshëm të punonjësve të Policisë së Shtetit, të Gardës së Republikës së Shqipërisë dhe të Shërbimit për Çështjet e Brendshme dhe Ankesat, për sa i përket figurës, pasurive dhe profesionalizmit të tyre.

Vlerësimi i punonjësve, në veçanti i atyre të Policisë së Shtetit, është domosdoshmëri, në kuadrin edhe të hapave të hedhur nga reforma në drejtësi dhe, specifikisht, të rivlerësimit të gjyqtarëve e prokurorëve, duke marrë në konsideratë rolin e rëndësishëm dhe përfshirjen e Policisë së Shtetit në hetimet ndaj veprave penale.

Është menduar se, me qëllim rritjen e cilësisë dhe të efikasitetit të hetimeve si dhe garantimin e një shërbimi sigurie cilësor ndaj publikut, është e nevojshme kryerja e një vlerësimi kalimtar të punonjësve në lidhje me tre komponentët e specifikuar më sipër. Ky vlerësim i parë kalimtar duhet të shoqërohet edhe me vlerësime periodike në të ardhmen, me qëllim garantimin e qëndrueshmërisë së kësaj nisme dhe ruajtjen e këtyre standardeve.

Ky projektligj përcakton parimet, kriteret, procedurat e vlerësimit kalimtar dhe periodik, standardet, organizimin e funksionimin e organeve të vlerësimit për punonjësit e Policisë së Shtetit, të Gardës së Republikës dhe Shërbimit për Çështjet e Brendshme dhe Ankesat, në Ministrinë e Brendshme.

Procesi i vlerësimit kalimtar bazohet në problemet e identifikuara nga një analizë e detajuar e situatës aktuale në Policinë e Shtetit, në Gardën e Republikës dhe në Shërbimin për Çështjet e Brendshme dhe Ankesat. Kjo analizë mundësoi përcaktimin e objektivave specifikë si dhe identifikimin e nevojave për ndryshime ligjore, strukturore e procedurale për kryerjen e kontrollit të pasurisë, të figurës dhe aftësive profesionale. 

Procesi i vlerësimit do të shërbejë për të eliminuar ndikimin e punonjësve të këtyre strukturave, gjatë ushtrimit të detyrës së tyre, nga korrupsioni, krimi i organizuar apo çfarëdolloj veprimtarie tjetër kriminale, si dhe të garantojë përgatitjen e tyre profesionale. 

Nëpërmjet këtij procesi synohet të garantohet zbatimi i parimit të integritetit, rritja e profesionalizmit dhe garantimi i një karriere të drejtë e të bazuar në meritokraci, duke krijuar, kështu, institucione të forta dhe të besueshme, me profesionistë me integritet. 

Edhe pse në të gjitha institucionet në varësinë e Ministrisë së Brendshme ka një sistem të brendshëm vlerësimi, rezultatet e këtyre vlerësimeve kundërshtohen në mënyrë flagrante nga vlerësimet e jashtme të organizatave apo misioneve të specializuara ndërkombëtare të asistencës policore, vëzhgimet e shoqërisë civile apo opinionet e publikut.

Sipas vlerësimeve të jashtme, institucionet përgjegjëse për rendin dhe sigurinë publike në Republikën e Shqipërisë janë të prekura thellë nga korrupsioni dhe ndikimi politik. Në to ekziston një kulturë e pandëshkueshmërisë dhe ato nuk zbatojnë ligjin në përputhje me parimin e barazisë. Për sa i përket profesionalizmit të punonjësve,  nga këto vlerësime rezulton mungesë profesionalizmi, se ka kapacitete të dobëta të punonjësve, vihen re shkelje të vazhdueshme të ligjit në zbatimin e detyrave, mungesë organizimi si dhe inefiçencë e sistemeve të vlerësimit të performancës.

Analiza e kryer mori në konsideratë një mori dhe shumëllojshmëri dokumentesh, duke iu referuar raporteve të Departamentit të Shtetit të                SHBA-ve, raporteve të progresit të BE-së, për kapitullin 23, “Gjyqësori dhe të drejtat themelore” dhe kapitullin 24, “Drejtësia, liria dhe siguria”, raporteve periodike të misioneve të specializuara të asistencës për strukturat e sigurisë, si projekti PAMECA, i Bashkimit Evropian apo programi ICITAP i SHBA-së, raportet vjetore të Prokurorisë së Përgjithshme për gjendjen e kriminalitetit në vend si dhe anketimeve të organizatave të shoqërisë civile, që studiojnë problemet e kriminalitetit dhe të sigurisë publike në vend.  

Nga analiza vihet re se integriteti dhe profesionalizmi i punonjësve nuk është në nivelet e duhura për standardin. Mekanizmat e kontrollit e të vlerësimit nuk janë në gjendje të sigurojnë një kontroll objektiv, të paanshëm dhe të saktë të figurës, pasurisë apo profesionalizmit të këtyre punonjësve, gjendje, e cila kërkon një ndërhyrje imediate, të thellë dhe në përputhje me standardet më të mira vendase e të huaja.

Një ndërhyrje e tillë duhet të fokusohet patjetër në kontrollin e figurës dhe në profesionalizmin, me një kujdes të veçantë për kontrollin e pasurive të pajustifikuara, nisur edhe nga fakti se për këtë element, deri tani, legjislacioni në fuqi nuk parashikon mjete apo procedura kontrolli, të cilat mund të konsiderohen si efektive.

Projektligji parashikon parimet, në bazë të të cilave do të zhvillohet procesi i vlerësimit kalimtar, në veçanti parimin e procesit të rregullt ligjor, duke u garantuar këtë të drejtë subjekteve që i nënshtrohen vlerësimit, si dhe organizimin, rregullat e posaçme dhe procedurat për kryerjen e vlerësimit kalimtar dhe vlerësimin periodik nga organet e vlerësimit, me qëllim garantimin e qëndrueshmërisë së standardeve të pritshme nga procesi i vlerësimit kalimtar.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektligj është parashikuar në programin e përgjithshëm analitik të projektakteve për vitin 2018, për Ministrinë e Brendshme, dhe është në përputhje me programin politik të qeverisë.
III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Siç është shpjeguar dhe më lart, nevoja e miratimit të këtij projektligji është diktuar nga një sërë problematikash, të konstatuara gjatë analizës së kryer në institucionet, punonjësit e të cilave do të vlerësohen sipas këtij projektligji. 

Bazuar në këtë analizë, problematikat lidhen, kryesisht, me performancën dhe profesionalizmin e punonjësve, integritetin e treguar gjatë kryerjes së detyrave funksionale si dhe impaktin e krijuar në opinionin e gjerë për korrupsionin në radhët e punonjësve të Policisë së Shtetit kryesisht, por edhe të Gardës së Republikës së Shqipërisë dhe Shërbimit për Çështjet e Brendshme dhe Ankesat.

Në veçanti, përfshirja e punonjësve të policisë në veprimtari korruptive ka ndikuar në pengimin e hetimeve proaktive kundër krimit të organizuar, i cili mbetet problem serioz, duke ndikuar në mbarëvajtjen e proceseve për anëtarësimin e Republikës së Shqipërisë në Bashkimin Evropian, pasi lufta ndaj krimit të organizuar është një nga prioritetet e përcaktuara për fillimin e këtij procesi.  

Me gjithë rritjen e numrit të të ndëshkuarve në radhët e punonjësve të Policisë së Shtetit në vitet e fundit, shumica e tyre u përkasin niveleve të ulëta dhe të mesme. Në këto kushte, është e domosdoshme, pavarësisht nga perceptimi i publikut për ekzistencën e korrupsionit në nivele të larta drejtuese të policisë, kryerja e procedurës së vlerësimit edhe në radhët e punonjësve që i përkasin këtyre niveleve.

Lidhur me nevojën e vlerësimit të aftësive profesionale, është konstatuar që, megjithëse janë marrë të gjitha masat për arsimimin dhe trajnimin e personelit policor si dhe trajnimin e personelit të nivelit drejtues e zbatues të strukturave, që janë subjekt i vlerësimit, përsëri, gjatë ushtrimit të funksioneve të tyre, verifikohen mangësi në kryerjen e detyrave. 

Përpos çështjeve të mësipërme, vlen të përmendet fakti se publiku vazhdon të mendojë se:

· niveli i sigurisë mbetet i ulët, për arsye të mosndëshkueshmërisë së personave realisht përgjegjës dhe aftësive/kapaciteteve të ulëta, në veçanti, në radhët e punonjësve të ngarkuar për kontrollin e territorit;

· lufta kundër krimit të organizuar dhe lufta kundër korrupsionit mbeten përsëri dy prioritete kyçe për Policinë e Shtetit; 

· siguria rrugore mbetet fusha kritike e sigurisë njerëzore, me një kosto të madhe sociale, psikologjike, ekonomike dhe ndikim negativ në imazhin e vendit;

· procesi i rekrutimit, i sistemit të karrierës dhe i gradimeve, përfshirë edhe emërimet e personelit të policisë, ka paraqitur mangësi dhe inefiçencë.  

Referuar sfidave të vendit tonë në procesin e integrimit në Bashkimin Evropian si dhe domosdoshmërisë së brendshme për një luftë sa më efikase kundër krimit të organizuar, terrorizmit, korrupsionit dhe përmirësimit të standardeve të rendit e të sigurisë, nevojitet kryerja e një reforme, nëpërmjet mekanizmave verifikues e kontrollues të figurës, pasurisë dhe aftësive profesionale.

Nisur nga problematikat e konstatuara, procesi i vlerësimit për të qenë efektiv dhe realisht i dobishëm duhet të realizohet jo vetëm duke respektuar parimet e sipërpërmendura, por edhe brenda një kohe relativisht të shkurtër e me më pak kosto financiare për buxhetin e shtetit. Duke ndjekur këtë logjikë është përcaktuar edhe numri i anëtarëve të organeve të vlerësimit kalimtar, nisur nga numri i lartë i punonjësve që do t’i nënshtrohen këtij vlerësimi.

Në këtë kontekst, është parashikuar që vlerësimi të bëhet sipas një sistemi “ujëvarë” apo “kaskadë”, i cili do të kryhet në tri faza, si më poshtë vijon:

Faza e parë: Në këtë fazë, vlerësimi do të kryhet nga Komisioni i Jashtëm i Vlerësimit, i cili në përbërje të tij do të ketë 15 anëtarë, të zgjedhur nga Bordi përzgjedhës. 

Bordi përzgjedhës përbëhet nga 5 anëtarë, me këtë përbërje:

a) Një përfaqësues i Ministrisë së Brendshme, i cili drejton bordin;

b) Një përfaqësues i Komisionerit për të Drejtën e Informimit dhe Mbrojtjen e të Dhënave Personale;

c) Një përfaqësues i Komisionerit për Mbrojtjen nga Diskriminimi;

ç) 
Një përfaqësues i Drejtorisë së Përgjithshme të Parandalimit të Pastrimit të Parave;

d) Një përfaqësues i Drejtorisë për Sigurimin e Informacionit të Klasifikuar.

Komisioni i Jashtëm do të vlerësojë punonjësit që mbajnë grada apo funksione të larta në Policinë e Shtetit, Gardën e Republikës dhe në Shërbimin për Çështjet e Brendshme dhe Ankesat, konkretisht, sipas analizës së kryer, 287 punonjës. Në këtë fazë, Komisioni i Jashtëm i Vlerësimit organizohet në 5 trupa vlerësimi, me nga 3 anëtarë secila dhe mbështetet nga një sekretariat teknik, i përbërë nga 15 punonjës.

Faza e dytë përfshin vlerësimin e punonjësve të strukturave, objekt të këtij projektligji, që mbajnë gradat të nivelit të mesëm drejtues, konkretisht 2700 punonjës të Policisë së Shtetit dhe 115 nga Garda e Republikës së Shqipërisë. Gjithashtu, ky komision do të vlerësojë punonjësit e strukturave të veçanta (si p.sh. Forcat Speciale “RENEA”, Reparti FNSH, Drejtoria e Mbrojtjes së Dëshmitarëve, Drejtoria e Forcave të Posaçme Operacionale etj.).
Në këtë fazë, vlerësimi do të kryhet nga Komisioni Qendror i Vlerësimit, i përbërë nga 45 anëtarë, 15 prej të cilëve janë anëtarët e Komisionit të Jashtëm të Vlerësimit, ndërsa 30 anëtarët e tjerë të këtij Komisioni do të përzgjidhen nga Komisioni i Jashtëm i Vlerësimit, ndërmjet punonjësve me grada të larta që kanë kaluar me sukses procesin e vlerësimit, në fazën e parë.

Gjithashtu, ndër 30 anëtarët që do të zgjidhen nga Komisioni i Jashtëm i Vlerësimit, është propozuar që 20 anëtarë të jenë nga Policia e Shtetit, 6 anëtarë nga Garda e Republikës së Shqipërisë dhe 4 anëtarë nga SHÇBA-ja, kjo në përpjesëtim me numrin e përgjithshëm të punonjësve të secilës strukturë.

Ashtu si Komisioni i Jashtëm i Vlerësimit, edhe Komisioni Qendror i Vlerësimit do të organizohet dhe do të funksionojë në 15 trupa vlerësimi, me nga 3 anëtarë secila, të asistuar, në mënyrë analoge, nga sekretariati teknik përkatës, i përbërë nga 45 punonjës. 

Gjithë punonjësit e mbetur do t’i nënshtrohen fazës së tretë të vlerësimit. Vlerësimi për këtë kategori punonjësish, në mënyrë analoge me dy fazat e para, do të kryhet nga Komisioni Vendor i Vlerësimit, i përbërë nga 135 anëtarë, të organizuar në 45 trupa vlerësimi, me nga 3 anëtarë secila, dhe sekretariati teknik përkatës, me 135 anëtarë.
45 anëtarët e Komisionit Qendror të Vlerësimit janë, automatikisht, anëtarë të Komisionit Vendor të Vlerësimit, ndërsa 90 të tjerët zgjidhen nga Komisioni Qendror i Vlerësimit nga radhët e punonjësve të Policisë së Shtetit dhe Gardës së Republikës, që kanë kaluar me sukses procesin e vlerësimit në fazën e dytë.  

Projektligji parashikon, gjithashtu, vlerësimin e punonjësve të njësive/reparteve/strukturave, përbërja e të cilave apo tipologjia e punës nuk mund të jetë publike, nga trupa të posaçme vlerësimi, që krijohen në Komisionin Qendror dhe Vendor të Vlerësimit, me propozimin e titullarit të institucionit përkatës.

Gjithashtu, vlerësimit kalimtar i nënshtrohen, me kërkesë të tyre, edhe                ish-punonjësit e Policisë së Shtetit, Shërbimit për Çështjet e Brendshme dhe Ankesat dhe Gardës së Republikës së Shqipërisë, të cilët plotësojnë formularët e deklarimit sipas procedurës së përcaktuar në këtë ligj. Në rastet e kalimit me sukses të procesit të vlerësimit, ish-punonjësit janë në dispozicion të titullarëve përkatës, me qëllim emërimin e tyre në detyrë.

Duhet theksuar se komisionet e vlerësimit të të tria niveleve kryejnë funksione organizative dhe administrative (hedhje shorti, miratim rregulloreje etj), ndërsa verifikimi, vlerësimi dhe marrja e vendimit bëhen nga trupat e vlerësimit.

Objekt i procesit të vlerësimit kalimtar është kontrolli i figurës, pasurisë dhe aftësive profesionale të punonjësve të Policisë së Shtetit, Gardës së Republikës dhe Shërbimit për Çështjet e Brendshme dhe Ankesat. 

Në mënyrë të përmbledhur:

· deklarimi e kontrolli i pasurive dhe i ligjshmërisë së burimit të krijimit të tyre nga punonjësit, familjarët e tyre, si dhe personat që kanë lidhje të ngushta, nëpërmjet deklaratës së pasurisë;

· kontrolli i figurës së punonjësve, duke verifikuar vërtetësinë dhe besueshmërinë e deklarimeve të tyre si dhe identifikimin e punonjësve që janë përfshirë apo kanë kontakte të papërshtatshme me persona të përfshirë në veprimtari kriminale; 

· vlerësimi i aftësive profesionale të punonjësve, të cilat lidhen me vlerësimin e nivelit të arsimimit dhe trajnimit në përputhje me gradën dhe/ose pozicionin, respektimin e rregullave të etikës si dhe përmbushjen e detyrave, në përputhje me këtë ligj dhe me legjislacionin që rregullon veprimtarinë e punonjësit të Policisë së Shtetit, të Gardës së Republikës dhe të Shërbimit për Çështjet e Brendshme dhe Ankesat.

Vlerësimi i pasurisë shtrihet për periudhën nga fillimi i marrëdhënies së punës në institucionet përkatëse, pavarësisht nga data e emërimit në pozicionin aktual, dhe/ose gradës që mban, deri në ditën e plotësimit të deklaratës së pasurisë.

Për vlerësimin e figurës nuk është përcaktuar periudhë referimi, brenda së cilës të shtrihet kontrolli, pasi ky lloj vlerësimi lidhet me integritetin e punonjësit dhe, rrjedhimisht, nuk mund të kufizohet në kohë.

Periudha e vlerësimit të aftësive profesionale fillon nga data e emërimit të punonjësit në gradën dhe/ose pozicionin që mban, por jo më shumë se 7 vjet. Për punonjësit, të cilët kanë më pak vite në detyrë, periudha e vlerësimit përfshin të gjithë kohën e ushtrimit të detyrës në institucionin përkatës.

Për kryerjen e procesit të vlerësimit, sipas këtij projektligji, është i nevojshëm bashkëpunimi jo vetëm me struktura të Ministrisë së Brendshme, por edhe me institucione të tjera ligjzbatuese. 

Kështu, gjatë këtij procesi, është i nevojshëm bashkëpunim: 

· i ngushtë me strukturat e Ministrisë së Brendshme, të SHÇBA-së, sektorit antikorrupsion dhe Drejtorisë së Standardeve Profesionale në DPPSH, si dhe me struktura të tjera, përfshirja e të cilave mund të vlerësohet e nevojshme për realizimin e këtij procesi;
· me institucione ligjzbatuese, me qëllim sigurimin e informacionit të nevojshëm për kryerjen e verifikimit, si: ILDKPKI-në, Drejtorinë e Përgjithshme të Parandalimit të Pastrimit të Parave, Shërbimin Informativ të Shtetit, Agjencinë e Trajtimit të Pronave, Drejtorinë e Përgjithshme të Tatimeve, Drejtoria e Përgjithshme e Doganave dhe institucione të tjera që mund të vlerësohen të rëndësishme;
· me ekspertë të huaj, misione dhe programe ndihmëse për Policinë e Shtetit si dhe me oficerët e kontaktit, për marrjen e informacioneve të nevojshme, lidhur me aktivitetin jashtë vendit të punonjësve që janë subjekt i vlerësimit.

Në projektligj është parashikuar që, pas përfundimit të procesit të vlerësimit kalimtar, punonjësit do t’i nënshtrohen vlerësimit periodik çdo 3 vjet, sipas objektit dhe procedurës së përcaktuar në këtë projektligj. Ndërsa institucioni që do të verifikojë deklaratat e punonjësve, sipas shtojcave të këtij projektligji, do të jetë Shërbimi për Çështjet e Brendshme dhe Ankesat, sipas rregullave të përcaktuara në ligj dhe në udhëzimin e ministrit të Brendshëm. 

Efektet pozitive të procesit të vlerësimit, sipas këtij projektligji, janë si më poshtë:

· Kohë e shpejtë e realizimit;

· Kosto relativisht e ulët;

· Cilësi në zhvillimin e procesit.
IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji është hartuar përputhje me nenet 78, 81 dhe 83, pikat 1 e 2, të Kushtetutës dhe është në harmoni me legjislacionin në fuqi.  

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Ky projektligj nuk synon përafrim me acquis të Bashkimit Evropian.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji përbëhet nga 6 krerë dhe 63 nene.

Kreu I parashikon dispozita të përgjithshme, duke nisur nga qëllimi dhe objekti i projektligjit dhe duke vijuar me përkufizimin e termave, si dhe përcaktimin e organeve të vlerësimit, të cilat janë: Komisioni i Jashtëm i Vlerësimit, Komisioni Qendror i Vlerësimit dhe Komisioni Vendor i Vlerësimit. Komisionet e vlerësimit organizohen në trupa vlerësimi, të cilët janë përgjegjëse për marrjen e vendimeve ndaj subjekteve të vlerësimit dhe mbështeten nga sekretariatet teknike përkatëse gjatë veprimtarisë së tyre. 

Gjithashtu, në këtë kre janë përcaktuar dhe kategoritë e punonjësve që Komisioni i Jashtëm dhe ai Qendror do të vlerësojnë, duke i ndarë sipas gradave dhe pozicioneve që mbajnë. Ndërsa, për Komisionin Vendor të Vlerësimit është parashikuar që do të vlerësojë punonjësit e strukturave vendore.

Punonjësit e strukturave, përbërja apo tipologjia e të cilave nuk mund të bëhet publike, do të vlerësohen nga trupa të posaçme, që krijohen pranë Komisionit Qendror të Vlerësimit dhe Komisionit Vendor të Vlerësimit, me propozim të titullarit të institucionit.

Kreu II është i ndarë në 4 seksione dhe përcakton organizimin dhe funksionimin e organeve të vlerësimit kalimtar.

Seksioni 1 përcakton  organizimin dhe funksionimin e Komisionit të Jashtëm të Vlerësimit, i cili përbëhet nga 15 anëtarë, procedurën e aplikimit, kriteret e përzgjedhjes së anëtarëve si dhe organin që cakton, propozon e përzgjedh anëtarët e këtij komisioni. Konkretisht:

· 5 anëtarë të këtij komisioni caktohen nga ILDKPKI-ja, sipas kritereve të përcaktuara në këtë projektligj.

· 5 anëtarë përzgjidhen nga 10 pedagogë të Universitetit të Tiranës, me propozim të Rektorit.

· 5 anëtarët e tjerë përzgjidhen nga bordi i përzgjedhjes, me konkurrim të hapur.

Gjithashtu, në këtë seksion është parashikuar që ky komision të organizohet në 5 trupa vlerësimi, të përbërë nga 3 anëtarë secila. Komisioni i Jashtëm i Vlerësimit mbështetet nga një sekretariat teknik, i përbërë, gjithashtu, nga 15 anëtarë, që përzgjidhen nga bordi i përzgjedhjes, në të njëjtën mënyrë si anëtarët e Komisionit të Jashtëm të Vlerësimit.

Dispozita e fundit e këtij seksioni parashikon përfundimin e ushtrimit të detyrës së këtij komisioni.

Seksioni 2 parashikon organizimin dhe funksionimin e Komisionit Qendror të Vlerësimit, përbërjen e tij, kriteret e përzgjedhjes së anëtarëve, procedurën e aplikimit, përbërjen e sekretariatit teknik, që mbështet këtë komision, si dhe përfundimin e ushtrimit të detyrës së këtij organi vlerësimi.

Seksioni 3 parashikon organizimin dhe funksionimin e Komisionit Vendor të Vlerësimit, në mënyrë analoge, si për dy komisionet e mësipërme. 

Seksioni 4 përcakton detyrat dhe përgjegjësitë e anëtarëve të komisioneve dhe sekretariateve teknike përkatëse. Në veçanti, ky seksion parashikon detyra për kryetarët, anëtarët e komisioneve, për anëtarët e sekretariateve teknike përkatëse, si dhe përgjegjësitë në zbatim të këtyre detyrave. 

Gjithashtu, ky seksion parashikon procedurat e shkarkimit të anëtarëve të komisioneve në rast shkeljesh disiplinore, procedurën disiplinore, trajtimin financiar të tyre dhe mbështetjen logjistike të organeve të vlerësimit. 

Kreu III rregullon procedurën e vlerësimit të pasurisë, përcakton objektin e këtij vlerësimi, që është deklarimi dhe kontrolli i pasurive, i ligjshmërisë së burimit të krijimit të tyre, i përmbushjes së detyrimeve financiare, përfshirë interesat private për punonjësin dhe për personat e lidhur me të.

Objekti i vlerësimit të pasurisë bëhet jo vetëm në lidhje me punonjësin që i nënshtrohet këtij procesi, por edhe për personat e lidhur me të. 

Gjithashtu, në këtë kre është parashikuar mënyra e paraqitjes së deklaratës së pasurisë, afati dhe përmbajtja e saj. Dispozita e fundit parashikon llojet e verifikimeve, të kontrolleve si dhe informacioneve që trupa e vlerësimit mund të mbledhë, me qëllim kryerjen e vlerësimit të pasurisë. Mbi bazën e këtyre veprimeve, trupa e vlerësimit konstaton nëse deklarimi është i saktë apo jo, ka mungesë të burimeve financiare, nëse është kryer fshehje e pasurisë apo deklarim i rremë apo nëse punonjësi gjendet në situatën e konfliktit të interesit. 
Kreu IV përmban nenet që rregullojnë kryerjen e vlerësimit të figurës, duke përcaktuar objektin e këtij vlerësimi, procedurën që ndiqet për kryerjen e tij, strukturat, të cilat bashkëpunojnë me organet e vlerësimit me qëllim realizimin e këtij procesi, si dhe të dhënat që këto organe duhet të marrin në konsideratë për këtë vlerësim. Po ashtu, në këtë kre janë përcaktuar standardet e kontrollit të figurës, rrethanat rënduese dhe lehtësuese në kontrollin e figurës së punonjësve.

Kreu V parashikon vlerësimin e aftësive profesionale në mënyrë analoge, si për dy objektet e vlerësimit të shpjeguara më lart. Pra, edhe për këtë lloj vlerësimi, në dispozitat hyrëse të këtij kreu janë përcaktuar objekti, procedura që ndiqet, afati, dokumentet, të cilat, së bashku me deklaratën e vetëvlerësimit profesional, janë objekt vlerësimi nga komisioni përkatës.

Në përfundim të procesit të vlerësimit organi vlerësues vendos nëse punonjësi është i aftë, pra ka treguar cilësi të pranueshme në punë apo mangësi në ushtrimin e detyrës. Në këtë rast punonjësi detyrohet t’i nënshtrohet një  programi trajnimi pranë Akademisë së Sigurisë. 

Kreu VI rregullon procedurën e vlerësimit, duke parashikuar rregulla të përgjithshme të zhvillimit të saj, si veprimet dhe verifikimet që mund të kryejnë organet e vlerësimit, informacionet që mund të përdorin etj.

Është parashikuar, gjithashtu, mënyra e njoftimit dhe çdo komunikim gjatë procesit të vlerësimit. 

Janë përcaktuar të drejtat e punonjësve, mjetet për kërkimin e të dhënave apo informacioneve si dhe rastet kur punonjësit i kufizohet e drejta e informimit.

Në këtë kre janë parashikuar të dhënat mbi të cilat organet e vlerësimit mund të kenë akses, si: për gjendjen gjyqësore të punonjësit, në llogaritë bankare, të dhënat tatimore, bazat e të dhënave mbi automjetet, në të dhënat që provojnë ekzistencën e parave, trusteve apo marrëveshjeve të tjera të ngjashme etj.

Gjithashtu, në kreun e fundit, duke qenë se janë përfshirë dispozita të përgjithshme, është rregulluar zhvillimi i seancës dëgjimore. Në këtë seancë, trupa e vlerësimit fton punonjësin që i nënshtrohet vlerësimit, i cili ka të drejtë të mbrohet vetë ose me ndihmën e një mbrojtësi të zgjedhur. Seanca dëgjimore është publike, me përjashtim të rasteve të zhvillimit të seancave dëgjimore nga trupat e posaçme të vlerësimit, të rasteve të lidhura me të dhëna të ndjeshme të punonjësit apo të personave të lidhur me të.

Diskutimet për marrjen e vendimit zhvillohen me dyer të mbyllura, ndërsa votimi është i hapur dhe me shumicë të thjeshtë votash. Vendimi shpallet në fund të seancës dëgjimore dhe i njoftohet me shkrim punonjësit, brenda 10 ditëve, nga përfundimi i seancës dëgjimore. 

Në vijim, në këtë kre janë përcaktuar elementet e vendimit të organeve të vlerësimit, i cili mund të jetë vendim për:
1) konfirmimin në detyrë;

2) detyrimin për të ndjekur programin e trajnimit;

3) përjashtimin nga detyra;

4) detyrimin e titullarit për emërimin në detyrë të ish-punonjësit.

Kështu, punonjësi që i është nënshtruar vlerësimit kalimtar, sipas këtij projektligji, konfirmohet në detyrë në rast se plotëson, së bashku, kushtet e mëposhtme: 
a) konstatohet nivel i besueshëm në vlerësimin e pasurisë; 

b) konstatohet nivel i besueshëm në kontrollin e figurës;

c) konstatohet nivel i mjaftueshëm në vlerësimin e aftësive profesionale.

Në këtë rast, trupa e vlerësimit arsyeton në vendim se punonjësi konfirmohet për të vazhduar ushtrimin e detyrës

Nëse është vendosur që punonjësi duhet të ndjekë programin e trajnimit, ai duhet të kryhet brenda një periudhe 1-vjeçare nga momenti i dhënies së vendimit.
Punonjësi përjashtohet nga detyra kur:
a) deklaratat përmbajnë të dhëna të rreme;

b) rezulton se ka fshehur pasuri gjatë vlerësimit të pasurisë, përfshirë edhe personat e lidhur me të;

c) pasuria e deklaruar nuk mund të justifikohet nga burime të ligjshme të ardhurash;  

d) rezulton me probleme serioze gjatë kontrollit të figurës, sepse ka kontakte të papërshtatshme me personat e përfshirë në krimin e organizuar që bën të pamundur vazhdimin e detyrës; 

e) rezulton se ka bërë deklarim të pamjaftueshëm për kontrollin e figurës dhe pasurisë, sipas parashikimeve të këtij ligji.

Në rast se punonjësi përfundon programin e trajnimit, Akademia e Sigurisë i paraqet Drejtorisë së Burimeve Njerëzore të institucionit ku është i punësuar punonjësi rezultatet e provimit përfundimtar, duke u shprehur nëse përfundon me sukses ose jo. Në rast të kundërt, punonjësi përjashtohet nga detyra.

Kundër vendimeve të organeve të vlerësimit punonjësi mund të paraqesë ankim të drejtpërdrejtë në Gjykatën Administrative, sipas legjislacionit në fuqi.

Gjithashtu, në këtë kre, përcaktohet transpozimi i sistemit të vlerësimit kalimtar në një sistem periodik vlerësimi, me qëllim ruajtjen e standardeve që do të përfitohen në përfundim të procesit të vlerësimit kalimtar, sipas këtij projektligji.

Kështu, pas përfundimit të procesit të vlerësimit kalimtar, punonjësit e Policisë së Shtetit, të Gardës së Republikës dhe Shërbimit për Çështjet e Brendshme dhe Ankesat, në Ministrinë e Brendshme, do t’i nënshtrohen vlerësimit periodik çdo 3 vjet, bazuar në analizën e riskut për sektorë apo njësi të caktuara, si dhe në informacione apo të dhëna të ndryshme. 

Objekti, parimet dhe procedura e vlerësimit do të jetë e njëjtë me atë të përcaktuar në këtë projektligj. Po kështu, edhe shtojcat do të përdoren si formularë të detyrueshëm për t’u plotësuar nga punonjësit që do të vlerësohen periodikisht dhe nga punonjësit që do të emërohen në Policinë e Shtetit, Gardën e Republikës dhe në Shërbimin për Çështjet e Brendshme dhe Ankesat, në Ministrinë e Brendshme.

Vlerësimi periodik do të bëhet nga Shërbimi për Çështjet e Brendshme dhe Ankesat, i cili, në përfundim të procesit të verifikimit, përgatit dhe i paraqet titullarëve të institucioneve përkatëse raportin, sipas objektit të vlerësimit. 

Rregullat për vlerësimin periodik, sipas parashikimit të bërë në projektligj, përcaktohen me udhëzim të ministrit të Brendshëm.

VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Për zbatimin e këtij projektligji ngarkoheN Ministria e Brendshme, Drejtoria e Përgjithshme e Policisë së Shtetit, Garda e Republikës së Shqipërisë dhe Shërbimi për Çështjet e Brendshme dhe Ankesat.
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektligji “Për vlerësimin kalimtar dhe periodik të punonjësve të Policisë së Shtetit, Gardës së Republikës dhe Shërbimit për Çështjet e Brendshme dhe Ankesat, në Ministrinë e Brendshme” është hartuar nga grupi i punës, i ngritur në Ministrinë e Brendshme, me ekspertë të Drejtorisë së Përgjithshme të Policisë së Shtetit, Gardës së Republikës së Shqipërisë dhe Shërbimit për Çështjet e Brendshme dhe Ankesat. Në grupin e punës morën pjesë edhe misioni PAMECA i Bashkimit Evropian dhe programi ICITAP i SHBA-ve.
Në kuadër të procesit të konsultimit publik, janë zhvilluar dy takime konsultative, në datat 27.12.2017 dhe 9.1.2018.

Në takimin e parë konsultativ morën pjesë deputetë të Komisionit për Sigurinë Kombëtare dhe Komisionit për Çështjet Ligjore, Administratën Publike dhe të Drejtat e Njeriut të Kuvendit, përfaqësues të institucioneve të pavarura, akademikë dhe përfaqësues të shoqërisë civile.

Në takimin e dytë konsultativ morën pjesë përfaqësues të përfaqësive diplomatike dhe përfaqësues të Prezencës së OSBE-së.

Rekomandimet e dhëna nga institucionet dhe aktorët e përfshirë në procesin e konsultimit publik janë analizuar dhe diskutuar nga grupi i punës në Ministrinë e Brendshme dhe janë reflektuar sugjerimet që përmirësonin projektligjin. 

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Efektet financiare të këtij projektligji përcaktohen në nenin 26 të tij dhe lidhen me trajtimin financiar të anëtarëve të organeve të vlerësimit kalimtar dhe të sekretariateve teknike përkatëse.
Në përcaktimin e pagës së anëtarëve të Komisioneve të Vlerësimit të punonjësve të Policisë së Shtetit, Gardës së Republikës dhe Shërbimit për Çështjet e Brendshme dhe Ankesat, është vlerësuar si më e përshtatshme paga e punonjësit të Policisë së Shtetit me gradën “Drejtues i parë”, në vlerën 103 mijë lekë, ndërsa për përcaktimin e pagës së anëtarëve të sekretariateve teknike përkatëse është parashikuar niveli i pagës së punonjësit të Policisë së Shtetit me gradën “Kryekomisar”, në vlerën 60,9 mijë lekë.

Niveli i pagave për këto grada është përcaktuar në vendimin nr.200,              datë 15.3.2017, të Këshillit të Ministrave, “Për trajtimin me pagë dhe shtesat mbi pagë të punonjësve të Policisë së Shtetit”.

Në përcaktimin e pagës së anëtarëve të organeve të vlerësimit kalimtar, sipas këtij projektligji, është mbajtur parasysh edhe klasifikimi i pagave për një nga institucionet e rivlerësimit kalimtar të gjyqtarëve dhe prokurorëve, “Komisioni i Pavarur i Kualifikimit”, në zbatim të ligjit nr.84/2016, “Për rivlerësimin kalimtar të gjyqtarëve dhe prokurorëve në Republikën e Shqipërisë”.

Nisur nga vështirësia dhe natyra e veçantë e punës që do të kryejnë anëtarët e komisioneve dhe të sekretariateve teknike përkatëse, në veçanti presioni me të cilin do të përballen jo vetëm ata, por edhe familjet e tyre, si dhe për parandalimin e akteve korruptive, është vlerësuar që shtesat mbi pagë të jenë:

I. Për Komisionin e Jashtëm të Vlerësimit:
· Për anëtarët e këtij komisioni, shtesa të jetë 150% e pagës për gradën “Drejtues i Parë”.

· Për anëtarët e sekretariatit teknik të këtij komisioni, shtesa jetë 70% e pagës për gradën “Kryekomisar”.

II. Për Komisionin Qendror të Vlerësimit:
· Për anëtarët e këtij komisioni, shtesa të jetë 100% e pagës për gradën “Drejtues i Parë”.

· Për anëtarët e sekretariatit teknik të këtij komisioni, shtesa jetë 70% e pagës për gradën “Kryekomisar”.

III. Për Komisionin Vendor të Vlerësimit:
· Për kryetarin dhë anëtarët e këtij komisioni, shtesa do të jetë 100% e pagës për gradën “Drejtues i Parë”.

· Për anëtarët e sekretariatit teknik të këtij komisioni, shtesa jetë 70% e pagës për gradën “Kryekomisar”.

Sipas përllogaritjeve, referuar numrit të anëtarëve të komisioneve dhe sekretariateve teknike përkatëse, pagave të propozuara sipas gradave dhe shtesës për natyrë të veçantë pune, efekti financiar për vitin 2018 arrin, përafërsisht, në vlerën 58 milionë lekë. Ky efekt, sipas organeve të vlerësimit, paraqitet, si më poshtë:
· Për strukturën e Komisionit të Jashtëm të Vlerësimit dhe për anëtarët e sekretariatit teknik pranë këtij komisioni, gjithsej, 30 persona, efekti financiar për periudhën 1 maj-30 shtator 2018 është në vlerën 33.7 milionë lekë.
· Për strukturën e Komisionit Qendror të Vlerësimit dhe për anëtarët e sekretariatit teknik pranë këtij komisioni, gjithsej, 90 persona, për periudhën 1 tetor e në vazhdim, efekti financiar për vitin 2018 është në vlerën 24.3 milionë lekë.
· Për strukturën e Komisionit Vendor të Vlerësimit dhe për anëtarët e sekretariatit teknik pranë këtij komisioni, gjithsej, 270 persona, nuk ka efekt financiar për vitin 2018, pasi ky komision parashikohet të krijohet dhe të fillojë ushtrimin e veprimtarisë në vitin 2019.
Efekti financiar për komisionet që do të funksionojnë gjatë vitit 2019 (Komisioni Qendror i Vlerësimit dhe Komisioni Vendor i Vlerësimit) do të përfshihet në llogaritjet e PBA-së 2019-2021 dhe vlera është rreth                        478 milionë lekë.

Në përllogaritjen e këtij efekti nuk janë marrë në konsideratë shpenzimet për funksionimin normal të komisioneve, pasi mjediset e punës dhe logjistika e nevojshme për të ushtruar detyrën do të sigurohen nga Ministria e Brendshme dhe  strukturat në varësi të saj.

Shpjegojmë që anëtarët e organeve të vlerësimit, sipas këtij projektligji, do të ushtrojnë veprimtarinë e tyre për një periudhë të përkohshme prej 24 muajsh, nga dita e hyrjes në fuqi të këtij projektligji, që lidhet me përfundimin e procesit të vlerësimit kalimtar të të gjithë punonjësve, sipas kategorive të përcaktuara në projektligj, dhe nuk janë personel organik. 
KËSHILLI I MINISTRAVE

Z. Julian HODAJ, Zëvendësministër i Brendshëm

Znj. Anila TRIMI, Sekretar i Përgjithshëm

Z. Viktor HYSAJ, Drejtor i Buxhetit dhe Menaxhimit Financiar

Znj. Alma EMINI, Përgjegjëse e Sektorit të Programimit, Hartimit dhe Harmonizimit të Akteve Rregullatore

Znj. Renata BALLIU, Specialiste e Këshillimit Ligjor dhe Moinitorimit të Impaktit të Akteve Rregullatore

